12. ฐานะการเงินและผลการดำเนินงาน

1. ภาพรวมและการดำเนินงาน

บริษัทดำเนินธุรกิจหลักในการผลิตและจำหน่ายหนังสือ ประเภทการ์ตูน พ็อกเกตบุ๊คส์
นวนิยายจีนกำลังภายใน และนิตยสารต่างๆ รวมถึงการซื้อหนังสือจากสำนักพิมพ์อื่นมาจำหน่ายด้วย
โดยผ่านเอเย่นต์ทั่วประเทศ และร้านค้าของบริษัทเอง นอกจากนี้บริษัท
ยังดำเนินธุรกิจผลิตสื่อวิทยุซึ่งเป็นธุรกิจรองของบริษัท

ในปี 2551 บริษัท สยามอินเตอร์มัลติมีเดีย จำกัด (มหาชน) มีรายได้รวมทั้งสิ้น 457.54 ล้านบาท
ลดลงจากปี 2550 จำนวน 103.36 ล้านบาท มีขาดทุนสุทธิจากการดำเนินงานจำนวน 102.85
ล้านบาท ขาดทุนเพิ่มขึ้นจากปี 2550 จำนวน 77.40 ล้านบาท
ซึ่งเป็นผลมาจากภาวะเศรษฐกิจที่ชะลอตัวส่งผลให้กำลังซื้อของตลาดลดลงอย่างเห็นได้ชัด

2. ผลการดำเนินงาน

2.1) รายได้

สำหรับปี 2551 บริษัทมีรายได้รวม 457.54 ล้านบาท เป็นรายได้จากการขายและบริการจำนวน
450.86 ล้านบาท ลดลงจากปี 2550 ร้อยละ 18.77 และรายได้อื่น 6.68 ล้านบาท
เพิ่มขึ้นจากปีก่อนร้อยละ 14.40 แบ่งตามโครงสร้างธุรกิจดังนี้

-   ธุรกิจสื่อสิ่งพิมพ์

ในปี 2551 บริษัทมีรายได้จากธุรกิจสื่อสิ่งพิมพ์รวม 388.09 ล้านบาท
จากการจำหน่ายหนังสือที่ผลิตเองและซื้อจากสำนักพิมพ์อื่น
โดยจัดจำหน่ายผ่านเอเย่นต์และสาขาร้านบุ๊คสโตร์ทั่วประเทศจำนวนกว่า 7,600 สาขา
รวมทั้งร้านสาขาของบริษัทเอง “SMM Book Friend” อีก 24 สาขา (รวมช่องทาง
www.bookfriendonline.com) และศูนย์ค้าส่งของบริษัทอีก 1 สาขา นอกจากนี้บริษัท
ยังมีรายได้ในส่วนของการรับจ้างผลิตหนังสือ และรายได้จากโฆษณาสื่อสิ่งพิมพ์
ซึ่งแม้รายได้รวมธุรกิจสื่อสิ่งพิมพ์ในปี 2551 จะลดลงจากปีก่อนร้อยละ 20.44
อันเป็นผลกระทบจากกำลังซื้อที่ลดลงจากภาวะเศรษฐกิจที่ชะลอตัว
แต่พบว่ารายได้ของโฆษณาสื่อสิ่งพิมพ์กลับมีรายได้เพิ่มขึ้นร้อยละ 6.87
อันเนื่องจากบริษัทมีหนังสือนิตยสารที่ได้รับความนิยมมากขึ้นจากปีก่อน
ซึ่งเป็นผลจากการที่บริษัทมีการพัฒนาคุณภาพอย่างต่อเนื่อง โดยเน้นเนื้อหาให้เข้าถึงกลุ่มเป้าหมาย

-   ธุรกิจสื่อวิทยุ

รายได้ในส่วนของการจัดรายการวิทยุของบริษัทเกิดจากการขายโฆษณารวมถึงการให้บริการข้อมูลผ่านทาง
SMS ระบบ 1900 โดยบริษัทมีรายได้รวมในส่วนของธุรกิจสื่อวิทยุในปี 2551 จำนวนทั้งสิ้น 49.85
ล้านบาท ลดลงจากปี 2550 ร้อยละ 14.79
ซึ่งเป็นผลกระทบจากภาวะเศรษฐกิจในปัจจุบันที่ชะลอตัว
ทำให้ผู้ผลิตสินค้าหลายรายลดค่าใช้จ่ายในส่วนของงบโฆษณาลง

-   ธุรกิจอื่น

ในส่วนของธุรกิจอื่นๆนั้น ประกอบด้วยรายได้หลักจากการให้เช่าสินทรัพย์
ซึ่งส่วนใหญ่เป็นการให้เช่าอาคารสำนักงาน และรายได้จากการจัดกิจกรรม ซึ่งในปี 2551
บริษัทมีรายได้ธุรกิจอื่นจำนวน 19.61 ล้านบาท เพิ่มขึ้นจากปี 2550 ร้อยละ 34
โดยส่วนใหญ่เป็นการเพิ่มขึ้นจากรายได้จากการจัดกิจกรรมเพื่อสร้างความสัมพันธ์ที่ดีแก่ลูกค้าและกิจกรรมที่เป็นประโยชน์แก่ประชาชนและเยาวชนทั่วไป
ซึ่งการจัดกิจกรรมดังกล่าวยังเป็นการสร้างภาพลักษณ์ที่ดีให้แก่องค์กร

2.2) ต้นทุนขาย

ในปี 2551 บริษัทมีต้นทุนขายรวม 372.22 ล้านบาท คิดเป็นร้อยละ 81.35 ของรายได้รวม
ซึ่งต่ำกว่าปี 2550 จำนวน 27.29 ล้านบาท แต่เมื่อเปรียบเทียบต้นทุนขายรวมต่อรายได้รวม ปี
2551 มีอัตราเพิ่มสูงขึ้นจากปีที่แล้วร้อยละ 10 ซึ่งเป็นผลจากรายได้โดยรวมในปี 2551 ลดลงจากปี
2550 และเมื่อพิจารณาต้นทุนในแต่ละธุรกิจพบว่า ธุรกิจหนังสือมีต้นทุนการผลิตหนังสือต่อปกเพิ่มขึ้น
เนื่องจากนโยบายของบริษัทในการเลือกผลิตเรื่องและจำนวนตามความต้องการของตลาดเพื่อลดปริมาณสินค้าคงเหลือ
ทำให้สัดส่วนต้นทุนต่อรายได้ของการขายหนังสือเพิ่มขึ้น
ในส่วนของต้นทุนจากการผลิตวิทยุและโฆษณามีสัดส่วนต้นทุนสูงกว่ารายได้จากสื่อวิทยุ
อันเป็นผลสืบเนื่องจากรายได้จากค่าโฆษณาวิทยุที่ลดลงจากการลดงบประมาณในการโฆษณาของภาคเอกชน
ในขณะที่ต้นทุนดังกล่าวส่วนใหญ่เป็นต้นทุนคงที่ อาทิ ค่าเช่าสถานี ซึ่งเป็นต้นทุนที่ไม่สามารถลดลงได้

2.3) ค่าใช้จ่าย

ในปี 2551 บริษัทมีค่าใช้จ่ายในการขายและบริหารรวมทั้งสิ้น 176.05 ล้านบาท เพิ่มขึ้นจากปี
2550 เท่ากับ 2.16 ล้านบาท หรือร้อยละ 1.24
ซึ่งเป็นการเพิ่มขึ้นจากการด้อยค่าสินค้าคงเหลือจากปีก่อนร้อยละ 81.42
แต่เมื่อพิจารณาเฉพาะในส่วนของค่าใช้จ่ายในการขายและบริหารงาน กลับมีสัดส่วนลดลงร้อยละ
8.33 เนื่องจากนโยบายควบคุมค่าใช้จ่ายของบริษัทที่เข้มงวด
ซึ่งได้รับความร่วมมือจากพนักงานเป็นอย่างดี

2.4) ขาดทุน

จากผลการดำเนินงานในรอบปี 2551 มีขาดทุนสุทธิ 102.85 ล้านบาท
ซึ่งขาดทุนเพิ่มขึ้นจากปีที่แล้วจำนวน 77.40 ล้านบาท
เนื่องจากการใช้จ่ายของผู้บริโภคลดลงจากภาวะเศรษฐกิจที่ชะลอตัว
ส่งผลกระทบรายได้รวมของบริษัท
อย่างไรก็ตามบริษัทได้มีนโยบายกระตุ้นยอดขายอย่างต่อเนื่องอีกทั้งนโยบายควบคุมต้นทุนและค่าใช้จ่าย

3. ฐานะทางการเงิน

3.1) สินทรัพย์

ณ วันที่ 31 ธันวาคม 2551 บริษัทมีสินทรัพย์รวมเท่ากับ 639.36 ล้านบาท ลดลงจาก ณ สิ้นปี
2550 เท่ากับ 83.24 ล้านบาท โดยสินทรัพย์รวม ณ วันที่ 31 ธันวาคม 2551
แบ่งเป็นสินทรัพย์หมุนเวียน และสินทรัพย์ไม่หมุนเวียนเท่ากับ 459.03 และ 180.33 ล้านบาท
คิดเป็นร้อยละ 71.80 และ 28.20 ของสินทรัพย์รวมตามลำดับ โดยการเปลี่ยนแปลงที่สำคัญ คือ
ในส่วนของลูกหนี้การค้าและตั๋วเงินรับลดลงจาก ณ สิ้นปี 2550 เท่ากับ 140.03 ล้านบาท
ในขณะที่สินค้าคงเหลือเพิ่มขึ้น 67.72 ล้านบาท ซึ่งเป็นผลจากยอดขายหนังสือในปี 2551 ที่ลดลง
และการเปลี่ยนการรับรู้รายได้สำหรับกลุ่มลูกค้าบุ๊คสโตร์ 3 รายใหญ่
ทำให้ลูกหนี้ของบริษัทลดลงและสินค้าคงเหลือเพิ่มขึ้น

3.2) อัตราส่วนสภาพคล่อง

อัตราส่วนสภาพคล่องของบริษัท ณ สิ้นปี 2550 และ 2551 เท่ากับ 2.58 และ 1.93 เท่า
โดยในปี 2551 บริษัทมีอัตราส่วนสภาพคล่องลดลงจากสิ้นปี 2550
เนื่องจากลูกหนี้การค้าและตั๋วเงินรับที่ลดลงและสินค้าคงเหลือที่เพิ่มสูงขึ้นในขณะที่เจ้าหนี้การค้าและตั๋วเงินจ่าย
และค่าลิขสิทธิ์ค้างจ่ายเพิ่มขึ้น

ณ วันที่ 31 ธันวาคม 2551 บริษัทมีอัตราการหมุนเวียนลูกหนี้การค้าเท่ากับ 1.65 เท่า
ซึ่งเพิ่มขึ้นเล็กน้อยจากปี 2550 ที่มีอัตราการหมุนเวียนลูกหนี้การค้าเท่ากับ 1.61 เท่า
และระยะเวลาการเก็บหนี้เฉลี่ยเท่ากับ 221 วัน ลดลงจากปี 2550
ที่มีระยะเวลาการเก็บหนี้เฉลี่ยเท่ากับ 227 วัน
เป็นผลกระทบของยอดขายที่ลดลงเนื่องจากเศรษฐกิจชะลอตัว
และลูกหนี้การค้าลดลงจากการเปลี่ยนแปลงการรับรู้รายได้สำหรับกลุ่มลูกค้าบุ๊คสโตร์ 3 รายใหญ่

ณ วันที่ 31 ธันวาคม 2551 บริษัทมีอัตราการหมุนเวียนของสินค้าคงเหลือเท่ากับ 1.74 เท่า
ซึ่งลดลงจากปี 2550 ที่มีอัตราการหมุนเวียนของสินค้าคงเหลือเท่ากับ 2.25 เท่า
และมีระยะเวลาขายสินค้าเฉลี่ยเท่ากับ 210 วัน ซึ่งเพิ่มขึ้นจากปี 2550
ที่มีระยะเวลาขายสินค้าเฉลี่ยเท่ากับ 162 วัน
เนื่องจากบริษัทเปลี่ยนการรับรู้รายได้สำหรับกลุ่มลูกค้าบุ๊คสโตร์ 3 รายใหญ่
ทั้งนี้ธรรมชาติของธุรกิจหนังสือการ์ตูนและพ็อกเกตบุ๊ค
เมื่อหนังสือได้รับความนิยมสามารถนำกลับมาขายได้เรื่อยๆ และเมื่อพิมพ์ครบชุดแล้ว
สามารถรวมชุดขายได้ในอนาคต ทำให้บริษัทมีสินค้าคงเหลือจำนวนเพิ่มขึ้นในทุกๆ ปี
และระยะเวลาขายนานขึ้น

ณ วันที่ 31 ธันวาคม 2551บริษัทมีอัตราการหมุนเวียนของเจ้าหนี้การค้าเท่ากับ 4.57 เท่า
ซึ่งลดลงจากปี 2550 ที่มีอัตราการหมุนเวียนของเจ้าหนี้การค้าเท่ากับ 5.88 เท่า
และระยะเวลาการชำระหนี้เฉลี่ยเท่ากับ 80 วัน ซึ่งเพิ่มขึ้นจากปี 2550
ที่มีระยะเวลาการชำระหนี้เฉลี่ยเท่ากับ 62 วัน
เนื่องจากเจ้าหนี้การค้าเพิ่มขึ้นและต้นทุนขายลดลงอันเป็นผลจากยอดขายลดลงจากสภาวะการชะลอตัวทางเศรษฐกิจ

สำหรับวงจรเงินสด (Cash Cycle) ของบริษัท ณ สิ้นปี 2550 และ 2551 เท่ากับ 327 และ
350 วัน ตามลำดับ ในปี 2551 บริษัทมีวงจรเงินสดเพิ่มขึ้นจากปี 2550
เนื่องจากระยะเวลาขายสินค้าเฉลี่ยที่เพิ่มขึ้น อันเป็นผลหลักจากการที่บริษัทขายได้น้อย
เนื่องจากได้รับผลกระทบจากเศรษฐกิจชะลอตัว ทำให้มีสินค้าคงเหลือเพิ่มขึ้น

4. แหล่งที่มาของเงินทุน

4.1) หนี้สิน

หนี้สินรวมของบริษัทในช่วงปี 2550 และ 2551 มีการเปลี่ยนแปลงเพิ่มขึ้นจาก 282.25 ล้านบาท
เป็น 303.57 ล้านบาท คิดเป็นร้อยละ 39.06 และ 47.48
ของรวมหนี้สินและส่วนของผู้ถือหุ้นตามลำดับ

ณ วันที่ 31 ธันวาคม 2551 บริษัทมีหนี้สินหมุนเวียนเท่ากับ 238.42 ล้านบาท ซึ่งเพิ่มขึ้นจากสิ้นปี
2550 เท่ากับ 30.38 ล้านบาท หรือร้อยละ 14.60
เนื่องจากเจ้าหนี้การค้าและตั๋วเงินจ่ายที่เพิ่มขึ้น ในส่วนของหนี้สินไม่หมุนเวียนนั้นพบว่า
บริษัทมีหนี้สินไม่หมุนเวียนเท่ากับ 65.15 ล้านบาท ซึ่งลดลงจากสิ้นปี 2550 เท่ากับ 9.06 ล้านบาท
เนื่องจากการจ่ายชำระเงินกู้ยืมระยะยาวตามกำหนด

4.2) ส่วนของผู้ถือหุ้น

ณ วันที่ 31 ธันวาคม 2551 ส่วนของผู้ถือหุ้น เท่ากับ 335.79 ล้านบาท คิดเป็นสัดส่วนร้อยละ
52.52 ของรวมหนี้สินและส่วนของผู้ถือหุ้น ซึ่งลดลงร้อยละ 23.74 จาก ณ สิ้นปี 2550
ที่มีส่วนของผู้ถือหุ้นเท่ากับ 440.35 ล้านบาท เนื่องจากผลประกอบการขาดทุน